text: Mand påkørt af lastbil
  10 august 2012 kl. 06.23
  En lastbil kørte tidligt fredag morgen en mand ned på Fynsvej i Kolding, skriver Radio VLR.
  Ulykken skete kort før klokken halvfem - 200 meter fra krydset Lyshøjallé. En mand gik i rabatten og trådte muligvis pludseligt ud på vejbanen, hvor han blev ramt af lastbilen.
  Politiet kan endnu ikke oplyse, hvor slemt manden er kommet til skade.
  - Han har skader i hovedregionen og underlivet, siger vagtchef hos Sydøstjyllands Politi, Lars Grønlund.
  Lastbilchaufføren er formentlig 45 år og den kvæstede mand 54 år.
  